b'\n_START_ARTICLE_\nHelena So\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nHelena, po doma\xc4\x8de Ilonka, se je rodila v Prekmurju 1. septembra 1923 v majhni vasici Predanovci blizu Murske Sobote. Njena dru\xc5\xbeina je imela v lasti kavarno v Murski Soboti. Resna, zadr\xc5\xbeana in vedno urejena Helena se ni nikoli poro\xc4\x8dila. Imela je eno sestro, svojih otrok ni imela. Umrla je 9. februarja 2017 v Ljubljani, v visoki starosti 93 let.\n_START_SECTION_\nIzobrazba\n_START_PARAGRAPH_\nPo zaklju\xc4\x8denih petih razredih osnovne \xc5\xa1ole v Murski Soboti, se je prav tako v Murski Soboti vpisala na gimnazijo, kjer je med II. svetovno vojno, leta 1942, maturirala. Na Farmacevtsko fakulteto v Budimpe\xc5\xa1ti na Mad\xc5\xbearskem se je vpisala leta 1943. Po enem letu \xc5\xa1tudija, je do konca vojne prakticirala v Szombatheju v \xc5\xbdelezni \xc5\xbdupaniji na Mad\xc5\xbearskem. Po kon\xc4\x8dani vojni je eno leto \xc5\xa1tudirala v Ljubljani in ker takrat Univerza v Ljubljani \xc5\xa1e ni imela farmacevtske fakultete, je \xc5\xa1tudij kon\xc4\x8dala v Zagrebu, kjer je prejela naziv diplomirane farmacevtke. Zaposlila se je kot vodja lekarne v Gornji Radgoni. V Ljubljano je pri\xc5\xa1la leta 1967 na povabilo K. Andre\xc4\x8da. _NEWLINE_V letu 1972 Helena So\xc4\x8di\xc4\x8d na Univerzi v Ljubljani objavila doktorsko disertacijo z naslovom: \xc2\xbb\xc5\xa0tudij metabolizma tomatidina s pomo\xc4\x8djo mikroorganizmov\xc2\xab, ki jo je opredelila s klju\xc4\x8dnimi besedami: bakterijska transformacija, tomatin, metabolizem, tehnike analiti\xc4\x8dne kemije, metode in biokemija (COBISS). Njen mentor je bil Igor Beli\xc4\x8d.\n_START_SECTION_\nZnanstvena kariera\n_START_PARAGRAPH_\nV letu 1967 se je kot magistra farmacije (mg. ph.) zaposlila na Kemijskem in\xc5\xa1titutu Borisa Kidri\xc4\x8da v raziskovalni enoti IV z imenom \xc2\xbbBiokemija in tehni\xc4\x8dna mikrobiologija\xc2\xab, ki jo je vodil Igor Beli\xc4\x8d (KI poro\xc4\x8dilo 1967). Tu je delovala skupno 21 let, do upokojitve leta 1988. Kot vi\xc5\xa1ja raziskovalka je bila voljena \xc4\x8dlanica Sveta in\xc5\xa1tituta v letih 1967, 1968, 1969, 1970. V letih 1967, 1968 je bila prav tako voljena \xc4\x8dlanica Upravnega odbora in\xc5\xa1tituta_NEWLINE_Raziskovalni sektor in\xc5\xa1tituta so s koncem leta 1971 sestavljali trije raziskovalni oddelki in osem samostojnih raziskovalnih skupin. Helena So\xc4\x8di\xc4\x8d je najprej samo za\xc4\x8dasno prevzela skrb za vodenje ene izmed teh skupin \xc2\xbbBiosinteza LEK\xc2\xab, ko jo je v za\xc4\x8detku leta 1971 zapustil ve\xc4\x8dletni \xc5\xa1ef Igor Beli\xc4\x8d, potem pa je postala njen polnomo\xc4\x8dni vodja. _NEWLINE_Skupina je pokrivala raziskovalne potrebe Tovarne farmacevtskih in kemijskih proizvodov Lek, Ljubljana. Problematika skupine je obsegala raziskave s podro\xc4\x8dja biosinteze ergot alkaloidov. Poleg navedene problematike je skupina nadaljevala s prej\xc5\xa1nj\xc5\xa1njimi raziskavami s podro\xc4\x8dja steroidov v sodelovanju z Beli\xc4\x8dem, ki je nadaljeval svoje delo na Medicinski fakulteti v Ljubljani. _NEWLINE_Skupina se je v letu 1978 preimenovala v \xc2\xbbRaziskovalno skupino za biosintezo RE VIIIa\xc2\xab, vodila jo je tedaj \xc5\xbee habilitirana docentka Helena So\xc4\x8di\xc4\x8d, raziskovalna svetnica (KI poro\xc4\x8dilo 1978). V letu 1981 se je ime skupine glasilo \xc2\xbbRE VIIIa - Biosinteza in biotransformacije biolo\xc5\xa1ko aktivnih spojin\xc2\xab\xc2\xa0(KI poro\xc4\x8dilo 1981). V letu 1983 je prejela Helena So\xc4\x8di\xc4\x8d naziv izredna profesorica in raziskovalna svetnica (KI poro\xc4\x8dilo 1983)._NEWLINE_V letih 1983, 1984, 1985 je bila Helena So\xc4\x8di\xc4\x8d notranja \xc4\x8dlanica Znanstvenega sveta Kemijskega in\xc5\xa1tituta, v 1986, 1987, 1988, 1989 pa tudi namestnica predsednika Znanstvenega sveta Kemijskega in\xc5\xa1tituta._NEWLINE_Vodja skupine je ostala vse do svoje upokojitve 28.6.1988, ko je vodenje predala Radovanu Komelu, izrednemu profesorju in raziskovalnem sodelavcu z In\xc5\xa1tituta za biokemijo Medicinske fakultete, ki je bil v dopolnilnem delovnem razmerju na Kemijskem in\xc5\xa1titutu (KI poro\xc4\x8dilo 1971)._NEWLINE_Kasneje, v letu 1992, se je oddelek znova preimenoval v \xc2\xbbLaboratorij za biosintezo in biotransformacijo L11\xc2\xab\xc2\xa0(KI poro\xc4\x8dilo 1992). V letu 2011 je vodstvo skupine, ki jo je ustvarila Helena So\xc4\x8di\xc4\x8d, od njenega naslednika Radovana Komela prevzel Gregor Anderluh. V letu 2012 se je skupina ponovno preimenovala, tokrat v \xc2\xbbLaboratorij za molekularno biologijo in nanobiotehnologijo L11\xc2\xab. Proti koncu leta 2015 je vodstvo skupine prevzela Marjetka Podobnik, z letom 2017 pa je skupina postala \xc2\xbbOdsek za molekularno biologijo in nanobiotehnologijo D11\xc2\xab.'